Document ID: 32012R0508

KOMISSION TÄYTÄNTÖÖNPANOASETUS (EU) N:o 508/2012,
annettu 20 päivänä kesäkuuta 2012,
neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta annetun asetuksen (EY) N:o 1235/2008 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 33 artiklan 2 kohdan, 33 artiklan 3 kohdan, 38 artiklan d alakohdan ja 40 artiklan,
sekä katsoo seuraavaa:
(1)
Komission asetuksen (EY) N:o 1235/2008 (2) soveltamisesta saatujen kokemusten perusteella toimivaltaisten tarkastusviranomaisten tai tarkastuslaitosten, jotka toimivaltainen viranomainen on hyväksynyt tekemään tarkastuksia kolmansissa maissa, nimien ja internetosoitteiden julkaiseminen on riittävä toimenpide mainitun asetuksen soveltamiseksi. On kuitenkin asianmukaista edellyttää sellaisten viranomaisten tai tarkastuslaitosten tunnusnumeron julkaisemista, jotka vastaavat kolmannessa maassa sertifikaattien myöntämisestä unioniin vientiä varten.
(2)
Vastaavuusjärjestelmän täytäntöönpanosta saatujen kokemusten perusteella vastaavuustarkoituksessa hyväksytty kolmas maa olisi ensin sisällytettävä asetuksen (EY) N:o 1235/2008 7 artiklassa tarkoitettuun luetteloon kolmen vuoden koeajaksi. Jos asianomainen maa tämän jälkeen edelleen täyttää asetusten (EY) N:o 834/2007 ja (EY) N:o 1235/2008 vaatimukset ja antaa komissiolle tarvittavat takeet, se olisi pidettävä luettelossa pidempään.
(3)
Jottei kansainvälinen kauppa häiriintyisi ja helpotettaisiin siirtymistä maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetussa neuvoston asetuksessa (ETY) N:o 2092/91 (3) vahvistetuista säännöistä asetuksessa (EY) N:o 834/2007 vahvistettuihin sääntöihin, asetuksen (EY) N:o 1235/2008 19 artiklassa säädetään jäsenvaltioiden mahdollisuudesta jatkaa lupien myöntämistä maahantuojille tapauskohtaisesti tuotteiden saattamiseksi unionin markkinoille siihen saakka, kun uusien tuontisääntöjen toiminnan edellyttämät toimenpiteet on otettu käyttöön. Tämä mahdollisuus poistetaan asteittain sitä mukaa, kun asetuksen (EY) N:o 1235/2008 liitteessä III esitettyä maiden luetteloa täydennetään.
(4)
Sen jälkeen, kun kolmas maa on todettu unionissa vastaavaksi, jäsenvaltioilla ei ole enää tarvetta myöntää tällaisia lupia.
(5)
Vastaavuusjärjestelmästä saatujen kokemusten perusteella eräissä tapauksissa on teknisistä syistä asianmukaista rajoittaa kolmannen maan hyväksyntä joihinkin asianomaisesta kolmannesta maasta peräisin oleviin tuoteluokkiin tai tuotteisiin.
(6)
Sen vuoksi olisi täsmennettävä, että jäsenvaltioilla on mahdollisuus myöntää tällaisia lupia 30 päivään kesäkuuta 2014 saakka, kun kyseessä ovat asetuksen (EY) N:o 1235/2008 liitteessä III luetellusta kolmannesta maasta tuodut tuotteet, jos ne ovat tavaroita, jotka eivät kuulu asianomaisen maan osalta lueteltuihin ryhmiin ja/tai alkuperiin.
(7)
Jotkin jäsenvaltiot ovat saattaneet myöntää ennen 1 päivää heinäkuuta 2012 asetuksen (EY) N:o 1235/2008 19 artiklan 1 kohdan ensimmäisessä alakohdassa tarkoitettuja lupia määrittelemättömäksi ajaksi. Kyseisten tuontilupien voimassaolon olisi lakattava viimeistään 1 päivänä heinäkuuta 2014.
(8)
Kokemusten mukaan asetuksen (EY) N:o 1235/2008 liitteessä III lueteltuihin tuoteluokkiin kuuluvien tuotteiden määrittelyyn voi liittyä hankaluuksia. Kokemusten ja saatujen tietojen perusteella on tarpeen täsmentää, että tietyt tuotteet eivät kuulu näihin tuoteluokkiin.
(9)
Yhdysvalloista unioniin tuotujen luonnonmukaisten viinien osalta Yhdysvaltain viranomaiset ovat suostuneet siihen, että ne soveltavat vaatimusten noudattamista ja sertifioivat noudattamisen niiden luonnonmukaista viiniä koskevien sääntöjen mukaisesti, joista säädetään luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta 5 päivänä syyskuuta 2008 annetussa komission asetuksessa (EY) N:o 889/2008 (4), sellaisena kuin se on muutettuna komission täytäntöönpanoasetuksella (EU) N:o 203/2012 (5), 1 päivästä elokuuta 2012 siihen saakka, kun yhteinen työryhmä on saanut päätökseen tarkastelun luonnonmukaisen viinin valmistussääntöjen vastaavuudesta. Näin ollen on tarpeen selventää, että viini sisällytetään 1 päivästä elokuuta 2012 asetuksen (EY) N:o 1235/2008 liitteessä III lueteltuihin, Yhdysvaltoja koskeviin tuoteluokkiin.
(10)
Asetuksen (EY) N:o 1235/2008 liitteessä III luetellut eri maiden tuoteluokat olisi yhdenmukaistettava liitteessä IV esitettyjen luokkien kanssa.
(11)
Asetuksen (EY) N:o 1235/2008 liitteessä III olevaan luetteloon sisällyttämisen kesto päättyy Tunisian osalta 30 päivänä kesäkuuta 2012. Koska Tunisia ei toimittanut tarkastusjärjestelmästään riittävästi tietoja, kun komissio niitä asetuksen (EY) N:o 1235/2008 9 artiklan 2 kohdan mukaisesti pyysi, luetteloon sisällyttämistä olisi jatkettava ainoastaan yhdellä vuodella.
(12)
Costa Rican, Intian, Japanin ja Tunisian viranomaiset ovat pyytäneet komissiota sisällyttämään luetteloon uusia tarkastuslaitoksia ja sertifikaatin myöntäviä laitoksia ja ovat antaneet komissiolle tarvittavat takeet siitä, että uudet laitokset täyttävät asetuksen (EY) N:o 1235/2008 8 artiklan 2 kohdassa säädetyt ennakkoedellytykset. Costa Rican viranomaiset ovat ilmoittaneet komissiolle, että Mayacert-tarkastuslaitoksella ei ole enää niiden hyväksyntää, ja ovat pyytäneet komissiota poistamaan sen luettelosta. Yhdysvaltojen toimivaltainen viranomainen on ilmoittanut komissiolle, että Louisiana Department of Agriculture -tarkastuslaitoksella ei ole enää hyväksyntää, minkä vuoksi se olisi poistettava luettelosta.
(13)
Asetuksen (EY) N:o 1235/2008 liitteessä IV, sellaisena kuin se on muutettuna täytäntöönpanoasetuksella (EU) N:o 1267/2011 (6), on luettelo tarkastuslaitoksista ja -viranomaisista, joilla on toimivalta tehdä tarkastuksia ja myöntää sertifikaatteja kolmansissa maissa vastaavuustarkoituksessa. Komissio on jatkanut 31 päivään lokakuuta 2009 mennessä saatujen luetteloon sisällyttämistä koskevien hakemusten tarkastelua saatujen lisätietojen perusteella, ja se on arvioinut 31 päivään lokakuuta 2010 mennessä saadut hakemukset. Kyseiseen luetteloon olisi sisällytettävä ainoastaan sellaiset tarkastuslaitokset ja -viranomaiset, joiden osalta voitiin kaikkien saatujen tietojen tarkastelun perusteella päätellä, että ne täyttivät asianomaiset vaatimukset. Jotkin asetuksen (EY) N:o 1235/2008 liitteessä IV luetelluista tarkastuslaitosten nimistä esitettiin lyhenteinä. Kyseinen liite olisi selkeyden vuoksi korvattava.
(14)
Sen vuoksi asetusta (EY) N:o 1235/2008 olisi muutettava.
(15)
Tässä asetuksessa säädetyt toimenpiteet ovat luonnonmukaisen tuotannon sääntelykomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 1235/2008 seuraavasti:
1)
Korvataan 7 artiklan 2 kohdan e ja f alakohta seuraavasti:
”e)
d alakohdassa tarkoitetun toimivaltaisen viranomaisen hyväksymän tarkastusviranomaisen tai hyväksymien tarkastusviranomaisten tai hyväksymän tarkastuslaitoksen tai hyväksymien tarkastuslaitosten nimet ja internetosoitteet;
f)
sellaisen viranomaisen tai sellaisten viranomaisten tai sellaisen tarkastuslaitoksen tai sellaisten tarkastuslaitosten, joka tai jotka vastaavat kolmannessa maassa sertifikaattien myöntämisestä unioniin vientiä varten, nimet, internetosoitteet ja tunnusnumerot;”.
2)
Korvataan 8 artiklan 4 kohta seuraavasti:
”4. Komissio arvioi, ovatko 2 kohdassa tarkoitettu tekninen asiakirja ja 3 kohdassa tarkoitetut tiedot tyydyttäviä, ja se voi sen jälkeen päättää hyväksyä kolmannen maan ja sisällyttää sen luetteloon kolmen vuoden ajaksi. Komissio voi päättää jatkaa kolmannen maan luetteloon sisällyttämistä kyseisen kolmen vuoden ajanjakson jälkeen, jos se katsoo asetuksessa (EY) N:o 834/2007 ja tässä asetuksessa vahvistettujen edellytysten edelleen täyttyvän.
Ensimmäisessä alakohdassa tarkoitetut päätökset tehdään asetuksen (EY) N:o 834/2007 37 artiklan 2 kohdassa tarkoitettua menettelyä noudattaen.”.
3)
Muutetaan 19 artikla seuraavasti:
a)
muutetaan 1 kohta seuraavasti:
i)
lisätään ensimmäiseen alakohtaan virke seuraavasti:
”Jäsenvaltion toimivaltainen viranomainen voi myös myöntää tällaisia lupia samoin edellytyksin sellaisten tuotteiden osalta, joita tuodaan asetuksen (EY) N:o 834/2007 33 artiklan 2 kohdassa tarkoitettuun luetteloon kuuluvasta kolmannesta maasta, jos tuotavat tuotteet ovat tavaroita, jotka eivät kuulu asianomaisen maan osalta lueteltuihin ryhmiin ja/tai alkuperiin.”;
ii)
lisätään kolmanteen alakohtaan virke seuraavasti:
”Ennen 1 päivää heinäkuuta 2012 myönnettyjen lupien voimassaolon on lakattava viimeistään 1 päivänä heinäkuuta 2014.”;
b)
poistetaan 6 kohta.
4)
Korvataan liite III tämän asetuksen liitteessä I olevalla tekstillä.
5)
Korvataan liite IV tämän asetuksen liitteessä II olevalla tekstillä.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sen 1 artiklan 3 kohdan a alakohdan ii alakohtaa ja 5 kohtaa sovelletaan kuitenkin 1 päivästä heinäkuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä kesäkuuta 2012.

Labels: 3
17